
# Волгоград өлкәсе делегациясе әгъзаларына Татарстанның It–тармагын үстерү перспективалары тәкъдим ителде

*12.12.2010*Якындагы 5–7 елда Татарстан тулай төбәк продуктында It–тармагы өлеше 7–10 процент тәшкил итәргә тиеш. Моның өчен республикага 20 мең тирәсе It-белгечне җәлеп итәргә кирәк.


Бу хакта бүген ТР мәгълүматлаштыру һәм элемтә министры урынбасары Динар Насыйров Казанның It-паркында Волгоград өлкәсе делегациясе әгъзаларына белдерде. Волгоград өлкәсе губернаторы Анатолий Бровко башлыгындагы кунаклар югары технологияләр өлкәсе технопаркында Татарстан Республикасына ике көнлек эшлекле визит кысаларында булды. Делегацияне ТР Премьер-министры Илдар Халиков, ТР Премьер-министры урынбасары – мәдәният министры Зилә Вәлиева һ.б. озатып йөрде.


It-паркта делегация әгъзалары өчен “Электрон Татарстан” һәм “Электрон документ әйләнеше” инновацион проектлары тәкъдим ителде, шулай ук It-паркның эше белән таныштылар. Кунакларга Татарстанның It–тармагын үстерү перспективаларын тәкъдим иттеләр.

Проектларны тәкъдим итү вакытында Динар Насыйров белдерүенчә, югары технологияләр өлкәсендә технопарк республикада федераль программа буенча беренчеләрдән буларак төзелде. Анда it-бизнес өчен инфраструктура үсеш алган. Технопаркның «Дата-үзәге» дәүләт мәгълүмат системаларын һәм ресурсларын, шулай ук технопарк компания-резидентлары серверларын урнаштыру зонасы булып тора. Министр урынбасары сүзләренчә, Татарстанда It–тармагын үстерүнең чираттагы этабы булып It–авыл төзү тора.


“ТР Электрон Хөкүмәт” проекты республикада 2005 елдан башлап уңышлы эшләп килә. Бу проект кысаларында “Электрон документ әйләнеше” проекты гамәлгә ашырыла. Бүген кунакларны ТР Премьер-министры Илдар Халиков шуның белән таныштырды. Аның фикеренчә, хәзерге вакытта яңа технологияләр кертүне тизләтү төп бурыч булып тора. Бу үз-үзен аклый торган проект”, - дип ассызыклады ул.


Аннары Волгоград өлкәсе кунаклары Универсиада авылында булды. Делегация әгъзалары студентлар яши һәм дәрес хәзерли торган бүлмәләрне һәм башка биналарны карады. Алар Универсиада авылы тирәсендә урнашкан «Буревестник» бассейннында да булды.


Шулай ук визитның бүгенге программасында Казан метрополитенында булу һәм Казан Кремленә экскурсия планлаштырылган.

*"Татар-информ" мәгълүмат агентлыгы.*
Волгоград өлкәсе делегациясе әгъзаларына Татарстанның It–тармагын үстерү перспективалары тәкъдим ителде